লিয়েন্ডার পেজের বাদ পড়া নিয়ে বিতর্ক সরিয়ে রেখে ডেভিস কাপে উজবেকিস্তানের বিরুদ্ধে ২-০ এগিয়ে  দারুণ শুরু করল মহেশ ভূপতির ভারত।
এশিয়া-ওশেনিয়া গ্রুপ ১’এর দ্বিতীয় রাউন্ড টাইয়ের প্রথম সিঙ্গলসে ভারতকে এগিয়ে দেন রামকুমার রামনাথন। যিনি বলেছেন, লিয়েন্ডার পেজের টিপস তাঁর কাজটা অনেক সহজ করেছে। দেশের সেরা সিঙ্গলস প্লেয়ারের পাশে ডেভিস কাপ অভিষেকে নাছোড় লড়াইয়ে নজর কাড়লেন প্রজ্ঞেশ গুণেশ্বরণও। ডেনিস ইস্তোমিনের জায়গায় উজবেকিস্তান দলে আসা সরজর ফৈজিয়েভকে চার সেটে ৭-৫, ৩-৬, ৬-৩, ৬-৪ হারিয়ে।
দিনের সুরটা অবশ্য রামকুমারই বেঁধে দিয়েছিলেন। এবং উজবেকিস্তানের তেমুর ইসমাইলভকে ৬-২, ৫-৭, ৬-২, ৭-৫ হারানোর পর বললেন, ‘‘ম্যাচের আগে লিয়েন্ডারের সঙ্গে কথা হয়েছিল। উনি বলেন, দেশের জন্য খেলো। মনে রেখো ডেভিস কাপ অসাধারণ অ্যাডভেঞ্চার। কোর্টে নিজের সেরাটা দাও। রোহনও কিছু পরামর্শ দেয়।’’
বিশ্বের ২৬৭ নম্বর ভারতীয় র‌্যাঙ্কিংয়ে নিজের চেয়ে বহু পিছনে ৪০৬’এ থাকা প্রতিদ্বন্দ্বীর বিরুদ্ধে শুরুটা দাপটে করেছিলেন। কিন্তু প্রথম সেটের পর ম্যাচ যতটা একপেশে বলে মনে হয়েছিল, শেষপর্যন্ত সেটা হয়নি। স্রেফ ডেভিস কাপে প্রথম নামা বাইশ বছর বয়সী উজবেক তরুণের প্রতিজ্ঞাবদ্ধ লড়াইয়ে। ডান পায়ের হ্যামস্ট্রিংয়ে টান নিয়েও ম্যাচ সাড়ে তিন ঘণ্টা টানলেন যিনি। 
রামকুমার বলেছেন, ‘‘যতটা আক্রমণাত্মক খেলতে চাইছিলাম, ততটা পারিনি। যন্ত্রণায় তেমুর ক্লান্ত হয়ে পড়েছিল। আর ক্লান্ত প্রতিপক্ষের বিরুদ্ধে ছন্দ পেতে সব সময় সমস্যা হয়।’’ তবু রামকুমারের ডাবল ফল্টের সুযোগ নিয়ে দ্বিতীয় সেট ছিনিয়ে নিয়েছিলেন ইসমাইলভ। যা নিয়ে প্রশ্ন করা হলে ভারতীয় স্বীকার করেছেন, সার্ভিস নিয়ে তাঁকে খাটতে হবে। বলেছেন, ‘‘হ্যাঁ সার্ভিসে উন্নতি করতে হবে। তবে দেশের হয়ে জিততে পেরে আমি খুশি।’’ 
এদিকে ইসমাইলভের আশা, রিভার্স সিঙ্গলসের আগেই পুরোপুরি সুস্থ হয়ে উঠবেন। তবে শনিবার রোহন বোপান্না-শ্রীরাম বালাজি জুটি ডাবলস ঠিকঠাক বের করে দিলে, ইসমাইলভ সম্ভবত কোর্টে নামার দ্বিতীয় সুযোগ পাচ্ছেন না।